САВРЕМЕНА ПОРОДИЦА

Аутор Зорица Михајловић Ранитовић

Представа износи једну од ситуација савременог,ужурбаног доба,у коме нико нема времена да са дететом подели радост.

ЛИЦА: ДЕЧАК,МАЈКА,ОТАЦ,БАКА,ДЕКА,МИГЕ,МОМЦИ ИЗ КРАЈА

На сцени се налазе мајка,отац,бака и дека.Мама се спрема за излазак.Отац удубљено ради на рачунару.Бака,у кућном огртачу,са наочарима на носу,гледа ТВ.Дека скупља и смешта фигуре у шаховску таблу.

ДЕЧАК (Носи ранац на леђима,качкет на глави.Усхићено прилази мами и раздрагано јој се обраћа):Мама,кажи (наглашено) драгичка!

МАМА(У руци држи огледало,маже усне ружом.Незаинтересовано му се обраћа):Драгичка,драгичка. (И даље маже усне и ужурбано говори.): Сине,сад ме пусти,молим те!Ако закасним у козмеички салон – од мог кварцовања нема(наглашено) ништа.(Одлази и довикује.)Причаћемо после!

(Дечак гледа за мајком.Маше јој,а затим полако прилази оцу који седи за рачунаром.)

ДЕЧАК:Тата,тата,реци:драгичка.

ТАТА(љутито):Ма каква сад (наглашено) играчка!

ДЕЧАК (тихо и молећиво): Не играчка,већ: драгичка.

ТАТА(љутитои):Опет си нашао мене да малтретираш.Да ли очеви служе за још нешто,или само за то?!Време је да схватиш (наглашено) да деца треба да поштују родитељске обавезе!

(Тужан,дечак одлази код баке која гледа ТВ.)

ДЕЧАК:Бако,имам једну лепу вест коју бих желео да ти кажем.

БАКА:Ух,љуби га бака!(Љуби га у образ.)Пошто је вест тако лепа,нека мало сачека.Моја омиљена шпанска серија завршава се за двадесетак минута.

(Дечак скида качкет и ранац и трчи деки.Дека држи шах таблу под руком,ставља шешир на главу и спрема се да крене.)

ДЕЧАК(озарено):Е,деко,баш лепо да си ти ту!Да ти испричам како…

ДЕКА (Жури ка вратима и прекида дечака у пола реченице):Слушај,сунце декино,сад морам да идем да победим једну партију оног излапелог Лазу.Чим завршим,доћи ћу да се ти и ја испричамо као стари другари.(Мази га по глави и одлази.)

Дечак облачи јакну и излази из стана,тужан.Среће проблематичног момка из њиховог краја.

МИГЕ (Обучен је неуредно и изгледа веома прљаво и запуштено.Креће се са видним последицама узимања алкохола.У руци држи пивску флашу.Обраћа се дечаку сасвим пријатељски.):Хеј,мали,куда си ти пошао?Што си ми ти тако нерасположен?

ДЕЧАК(Помало збуњено и уплашено):Ма ништа.Мало сам се растужио.(Брише сузе и покшава да се удаљи од њега.)

МИГЕ(Прилази дечаку,пребацује му руку преко рамена):Ти се растужио?Па то је немогуће.Ти си најраздраганије дете у нашем крају.Шта то тебе мучи?

ДЕЧАК:Дошао сам кући из школе и желео сам да се похвалим како сам добио петицу из математике…

МИГЕ:И,шта се догодило?

ДЕЧАК:Нико није имао времена да ме саслуша.А да сам данас добио јединицу,сви би имали времена да ме грде.Мама би рекла:“Срам те било!Све смо ти пружили,а ти тако!“….Тата би се надовезао:Купио сам ти (наглашено) најскупље патике, (наглашено) најскупље ролере,а ти…Бака и дека би се мрштили и уздисали.А овако,кад добијем (наглашено) петицу из математике (развучено изговара) немам коме да кажем.Нико нема времена за мене.(Љутито и тужно.) ДА ЛИ ЋЕ ИКАДА ОВАЈ ОДРАСТАО СВЕТ ДА СХВАТИ ДА ДЕТЕТУ ТРЕБА НЕКО КО ЋЕ ДА ГА ГРДИ,АЛИ МУ ТРЕБА И НЕКО КО ЋЕ СА ЊИМ И РАДОСТ ДА ПОДЕЛИ.

МИГЕ(Умирујуће):Знам како ти је.Сећам се ја да су тако и моји радили.Никада нису имали времена за мене.Али зато су ту моји другари.

(На сцену излази још неколико момака који су слични њему.Миге грли дечака.)

МИГЕ:Пођи и ти са нама да видиш како се дружимо.(Куцају се флашама)Живели!

(На другом крају сцене појављује се мама.)

МАМА (Говори наглас): Како сам могла да заборавим новчаник?(Изненада угледа сина у лошем друштву и забринуто посматра ситуацију.Понаша се као да га није видела и позива га телефоном.)

ДЕЧАК (Неодлучно се понаша,полако креће,али му у том тренутку звони мобилни телефон,јавља се):Хало,мама,где си? (Радостан) Зар си већ завршила код козметичара?

МАМА (на другом крају сцене):Не,сине,нисам ни отишла.На пола пута сам одлучила да се вратим.Просто се стидим што те нисам саслушала.Зар мени може бити нешто битније од тебе и твоје среће.А где си ти сад?

ДЕЧАК (збуњено и постиђено):Ја…овај….овај…..ја сам изашао напоље.

МАМА:Хајде одмах у кућу.Једва чекам да чујем радосну вест коју си желео да ми испричаш.

ДЕЧАК (Одушевљен):Да!Да!Одмах долазим.

Мама напушта сцену.

ДЕЧАК (Обраћа се друштву):Овај,ја морам кући.Зове ме мама.

МИГЕ:Нема проблема. (Тихо и тужно) Лепо је то кад има ко да те зове.Било је дана када сам и ја очекивао да ме се неко сети.Нажалост,више не…

(Одлазе свако на своју страну.)